Englands Zaha kan miste U21-EM
England møter Italia i første kamp onsdag. Norge og vertsnasjon Israel er også i gruppen. Zaha, som melder overgang fra Crystal Palace til Manchester United i sommer, trente ikke med resten av troppen på mandagens treningsøkt, ifølge The Guardian. Etter oppvarmingen gjorde han noen enkle øvelser med fysioterapeuten før han fulgte resten av treningen fra sidelinjen. Zaha har hatt problemer med ankelen i lengre tid. Englands landslagstrener Stuart Pearce tror likevel Zaha rekker kampen mot Italia. - Vi skal ta en ny titt på ham i morgen og se hvordan formen er, men det bør ikke være noe problem, sier Pearce. 20-åringen hjalp Crystal Palace til opprykk til Premier League denne sesongen. Laget vant opprykksfinalen mot Watford sist mandag. England må klare seg uten duoen Tom Ince og Danny Rose mot Italia. De soner karantene. Norge møter Israel onsdag. Kampen mot England spilles lørdag, mens Norge har Italia i siste kamp neste tirsdag. Finalen spilles i Jerusalem 18. juni.
Stjerneskuddet Wilfried Zaha (20) sliter med en vond ankel og kan gå glipp av Englands åpningskamp i U21-EM.